**stare de ebrietate**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nopţile au încetat să mai fie creţe

nici nu mai umblă descălţate pe şosea

și-au pus o scufie roşie pe creştet

și construiesc zmeie din hârtie mată

uneori plouă pe rutele impare

și cresc urzici pe cele nemarcate

câte-o tufă în loc de intersecţie

numai semafoarele râd prosteşte

desenând pinguini dezbrăcaţi pe stradă

și oameni de zăpadă cu cravată

ce lume aristocrată era pe vremuri

nu se-mpușcau gospodinele-n piaţă

nici papagalii nu vindeau la tarabă

gloanțe oarbe şi poveşti răsuflate